Урачыстая Святая Імша распачалася благаслаўленнем дзяцей пры ўваходзе ў капліцу: гэта зрабіў святар, а пасля кожны з бацькоў. Затым бацькі звярнуліся да ксяндза-пробашча з просьбай удзяліць іх дзецям сакрамэнт Святой Камуніі. У сваю чаргу святар адказаў: “Няма большай просьбы, чым просьба даць Хрыста. Што большае можа зрабіць святар, чым даць Хрыста — падзяліцца тым дарам, якім ён сам адораны? Нічога. У гэтым жыцці — нічога. Таму, дарагія дзеткі, з вялікай радасцю хачу ахвяраваць гэтую Святую Імшу за вашых бацькоў, бо дзякуючы вашым бацькам вы сёння тут. Хачу пажадаць ім моцнай веры і любові. Каб яны былі для вас сведкамі веры, і сведкамі любові, і сведкамі добрага жыцця. Але асаблівым чынам малюся за вас, каб тою Любоўю, якую Езус Хрыстус пералье са Свайго ў вашае сэрца, вы жылі ўсё вашае жыццё. І каб гэтай Хрыстовай Любоўю напаўнялі свет, у які Бог вас пасылае, каб вы рабілі яго лепшым. Кажуць: свет не без добрых людзей, таму будзьце добрымі людзьмі і добрымі хрысціянамі”.